ตลท.-กองทุนเชื่อคดียุบปชป.กระทบหุ้นระยะสั้น
ตลท.-กองทุนประสานเสียงคดียุบปชป.กระทบหุ้นระยะสั้น เหตุนักลงทุนรอดูสถานการณ์ให้ชัดเจนก่อน แต่เชื่อหลายฝ่ายมีแผนรองรับไว้เรียบร้อย
30 พ.ย. 2553

ตลท.-กองทุนประสานเสียงคดียุบปชป.กระทบหุ้นระยะสั้น เหตุนักลงทุนรอดูสถานการณ์ให้ชัดเจนก่อน แต่เชื่อหลายฝ่ายมีแผนรองรับไว้เรียบร้อย 
นายยรรยง ไทยเจริญ  ผู้อำนวยการสถาบันวิจัยเพื่อตลาดทุน ตลาดหลักทรัพย์แห่งประเทศไทย เปิดเผยว่า การยุบหรือไม่ยุบพรรคประชาธิปัตย์ตอนนี้ไม่ใช่เรื่องสำคัญ แต่สำคัญตรงที่นักลงทุนต้องการรอดูว่า สิ่งที่เกิดขึ้นนั้นได้ปฏิบัติไปตามขั้นตอนของกฎเกณฑ์หรือกฎหมายตามที่รัฐธรรมนูญกำหนดไว้หรือไม่
อย่างไรก็ตาม มองว่าหากมีการยุบพรรคก็จะกระทบกับตลาดหุ้นเพียงระยะสั้นเพราะนักลงทุนคงชะลอดูเพื่อติดตามสถานการณ์ก่อน แต่ส่วนหนึ่งก็มองว่านักลงทุนได้เข้าไปลงทุนและคาดผลล่วงหน้าแล้วว่าจะเกิดอะไรขึ้น อีกทั้งมองว่าหลายฝ่ายได้เตรียมแผนรองรับไว้แล้ว 
“หากเกิดการยุบพรรคจริงคาดว่าจะไม่กระทบต่อการขยายตัวทางเศรษฐกิจ (จีดีพี)ของไทยทั้งของปีนี้และปีหน้า เนื่องจากรัฐบาลยังสามารถทำงานต่อได้ในฐานะรัฐบาลรักษาการและได้มีการผ่านการพิจารณางบประมาณปี 2554 ไปแล้ว เหลือเพียงแต่การเบิกจ่ายเม็ดเงินเข้าสู่ระบบ”นายยรรยงกล่าว
นายรพี สุจริตกุล ประธานกรรมการบริหาร บริษัทหลักทรัพย์จัดการกองทุน(บลจ.) กสิกรไทย กล่าวว่า การรอฟังคำพิพากษาจะกระทบกับตลาดหุ้นเพียงระยะสั้นเท่านั้น เพราะนักลงทุนต่างรอดูความชัดเจนของผลก่อนจะตัดสินใจลงทุนต่อไป
แต่ถ้าเกิดความเปลี่ยนแปลงทางการเมืองจากผลคดีดังกล่าวจริงก็อาจมีผผลกระทบต่อการลงทุนบ้างเพราะจะทำให้ขาดความต่อเนื่องในการเบิกจ่ายงบประมาณในโครงการต่างๆ ที่ปีหน้าเศรษฐไทยต้องพึ่งการลงทุนของภาครัฐเป็นหลัก หลังหลายฝ่ายได้ประเมินแล้วว่าปีหน้าการส่งออกของไทยจะส่งออกได้น้อยลง